**... יַהֲפֹךְ אוֹתוֹ הַקָּדוֹשׁ בָּרוּךְ הוּא לְשָׂשׂוֹן וּלְשִׂמְחָה, כְּדִכְתִיב: כֹּֽה־אָמַ֞ר יְהֹוָ֣ה צְבָא֗וֹת צ֣וֹם הָרְבִיעִ֡י וְצ֣וֹם הַחֲמִישִׁי֩ וְצ֨וֹם הַשְּׁבִיעִ֜י וְצ֣וֹם הָעֲשִׂירִ֗י יִהְיֶ֤ה לְבֵית־יְהוּדָה֙ לְשָׂשׂ֣וֹן וּלְשִׂמְחָ֔ה וּֽלְמֹעֲדִ֖ים טוֹבִ֑ים וְהָאֱמֶ֥ת וְהַשָּׁל֖וֹם אֱהָֽבוּ׃**

ההכרזה על יום תענית כמנהג עדות ספרד

**קווים מנחים והמלצות בנושא קיום תפילות**

**ועריכת טקסי בני ובנות מצווה ואירועי חיים נוספים בקהילות ובבתי הכנסת**

יז תמוז תש"פ 9 יולי 2020

לנוכח התפרצות הגל השני של מגפת הקורונה וההחמרה בהנחיות הממשלה להלן עדכון של ההנחיות והקווים המנחים בנושא שגרת הפעילות בבתי הכנסת ובקהילות התנועה. הבסיס למסמך זה הוא מסמך ההנחיות המפורט בנושא בתי התפילה שהופץ על ידי משרד הבריאות בתאריך 8 ביולי 2020. במסמך זה מענה לשאלות רבות בעניין והוא מצורף כנספח להודעה זו.

מסמך זה בא לעדכן את הקווים המנחים שנשלחו אליכם ביום 16.6.2020. השינויים המהותיים בהנחיות החדשות הם:

* הגבלת מספר המתפללים והמשתתפים בטקסים ל-20 משתתפים הן בתוך בית הכנסת והן במרחב הציבורי.
* איסור לקיים קידוש או סעודת שמחה בבית הכנסת.
* איסור מפורש על הגעה לתפילה של אדם שהיה במגע הדוק עם חולה מאומת בשבועיים שלפני האירוע.

בנוסף מתוך הצו עולה כי על מקום התפילה לסייע בביצוע חקירה אפידמיולוגית במידה ובדיעבד מסתבר כי בתפילה או בטקס שהה חולה קורונה. למרות שהדבר אינו כתוב מפורשות בצו, המשמעות היא שיש לנהל ירושם מסודר של המשתתפים בכל תפילה או טקס ולשמור רשימות אלו למשך 14 ימים לפחות.

**עיקרי ההנחיות של משרד הבריאות:**

* **ניתן לקיים תפילה בתוך מבנה במגבלת נוכחות של עד 20 איש בחלל או עד 40 בשני חללים אם הם מופרדים לחלוטין (20 איש בכל חלל).**
* **יש להקפיד בכל עת על מרחק של 2 מטרים בין מתפללים.**
* **על המשתתפים בתפילה, לרבות בעלי התפקידים, לעטות מסיכות.**
* **אין לקיים בבית התפילה קידוש / סעודת שמחה / אירוע משפחתי לאחר התפילה. אין איסור מפורש על קיום אירוע ממשיך, לרבות כיבוד, במרחב הציבורי ביוזמת המשפחה החוגגת (ובכפוף למגבלה של 20 משתתפים).**
* רק בעלי תפקידים רשאים להשתמש בתשמישי הקדושה הציבוריים. שאר המתפללים נדרשים להשתמש בתשמישי קדושה אישיים (כיפות, טליתות, סידורים). אין לנשק תשמיש קדושה.
* יש למנות "נאמן קורנה" לבית הכנסת שתפקידו לדאוג כי ההנחיות הנ"ל ישמרו.
* יש לתלות הוראות והנחיות מתאימות בבית הכנסת (יש נוסח בצו).
* יש למנוע הגעה ממתפללים עם חום, משתעלים וכד'. יש להמליץ למתפללים בסיכון להימנע מלהגיע.
* אדם שהיה במגע הדוק עם חולה מאומת לא יגיע לבית התפילה. – מגע הדוק מוגדר בהנחיות כשהייה של פחות משני מטר למשך 15 דקות לפחות עם חולה.
* במידה ויתברר כי בתפילה או בטקס שהה חולה קורונה, יש להודיע לכל המשתתפים בתפילה ולהנחותם למלא טופס דיווח עצמי באתר של משרד הבריאות ולהיכנס לבידוד 14 יום מהמגע האחרון עם החולה המאומת.

**חשוב להדגיש: בכל הנוגע להקפדה בשמירת מרחק של 2 מ', עטית מסכות ואי התכנסות יזומה של למעלה מ-20 איש אין כל הבדל בין קיום תפילה בתוך המבנה לבין קיום האירוע במרחב הציבורי הפתוח !**

**המלצות בעניין ניהול התפילה והטקס**

* הנחיית התפילה מהדוכן תעשה על ידי אדם אחד בלבד. במקרה של הובלה משותפת (רבה ושליח ציבור לדוגמה) יש להקפיד על מרחק של שני מטר לפחות. מוביל התפילה מחויב בלבישת מסכה !
* יש לוותר על הזמנת אנשים לביצוע תפקידים כדוגמת פתיחת ארון. תפקידים אלו יבוצעו על ידי מוביל/ת התפילה.
* אין לקיים קידוש קהילתי ורצוי להמירו בקידוש בחתימת התפילה בו שתיית היין והטעימה מהחלה תבוצע על ידי מוביל הקידוש בלבד. ניתן מלכתחילה לוותר על ברכת "המוציא".
* אין לחלק סידורים קהילתיים. רצוי להזמין אנשים להביא עמם סידור מביתם או להקרין את דפי התפילה. כמו כן ניתן לצלם דפי תפילה ולהניח אותם מראש על הכיסאות. איש הצוות או חבר הקהילה השוקד על הכנת הדפים והנחתם על כסאות בית הכנסת יעשה זאת עם כפפות. בסיום התפילה יש לגרוס הדפים/למחזרם.
* **קריאה בתורה**: אנשים בעלי חיוב/רצון לעלות לתורה, או בני משפחה של בר/בת המצווה - ניתן להזמין אותם לקום במקום מושבם ולברך. מן הראוי שהגבאי/ת והמסייע במעקב אחרי הקריאה לא יעמדו בדוכן הקריאה לצד בעל הקורא או יעמדו במרחק של 2 מטרים לפחות.
* יש להימנע כמובן מעליות קבוצתיות כנהוג בהרבה מקהילותינו, למעט עליה של בני משפחה המתגוררים באותו הבית. אין מקום להותרת העולים על הדוכן לטובת המתנה לסיום העלייה הבאה. במקרה של מספר קוראים, אין להעביר יד לקריאה.
* **בעליית בר מצווה** יש לוודא שמירת מרחק ראוי בין הנער/ה העולה, הרב/ה, מורה/ת הטעמים וההורים. למעט הקורא ובני המשפחה המתגוררים אתו באותו הבית על כל יתר העומדים במרחק מסביב ולחבוש מסכה.
* ניתן לקיים את מנהג של **העברת ספר התורה מדור לדור בין ההורים לבן/לבת המתגוררים באותו הבית. אין להעביר התורה בין בני משפחה שאינם מתגוררים באותו הבית**. במקרה כזה מומלץ שאחד ההורים יוציא הספר מתוך הארון. לפני התפילה יש לנקות את עצי החיים במטלית חיטוי. ניתן להזמין סבים וסבתות לקום במקום מושבם ולציין את השותפות שלהם בהעברת התורה מדור לדור באופן סמלי.
* בהוצאת ספר התורה נכון להימנע מההקפה לכבודה של התורה ובוודאי ממגע ישיר ביד בספר ובמעילו. ניתן להמיר ההקפה במנהג הספרדי לבצע הגבהה עם הוצאת ספר התורה ולפני הקריאה בתורה עצמה.
* **יש לוותר על מנהג זריקת הסוכריות ואיסופן על ידי המשתתפים באירוע. במקרה של משפחות שעניין זה חשוב בעינן, ניתן להזמין את ההורים (וגם את הסבים והסבתות ממקום מושבם) להמטיר סוכריות מועטות על חתן/כלת המצווה. אין לאפשר איסוף של הסוכריות על ידי ילדים ומבוגרים. ניתן להמליץ למשפחות לחלק בתום התפילה לילדים ממתק ארוז כתחליף.**
* אין לחלק כיפות וטליתות לבאי בית הכנסת ורצוי להזכיר לאנשים להצטייד בהן מביתם. במקרה של העדר כיפה או טלית – מן הראוי להקל במנהגי הקהילה, שכן מדובר בענייני פיקוח נפש.
* במקרה של שימוש במערכת הגברה בבית הכנסת יש לוודא חיטוי וניקוי של המיקרופונים לפני ואחרי כל תפילה או דובר/ת.

**מדידת חום ורשימת משתתפים**

* צו משרד הבריאות אינו דורש מדידת חום בכניסה לבית הכנסת או חתימה על הצהרת בריאות. נראה שעניין זה קשור לרצון להימנע מחילול שבת וחג הלכתי. אנו ממליצים שתתבצע בכניסה לבית הכנסת ביקורת חום דיגיטלית.
* למרות שהדבר אינו נדרש בהנחיות משרד הבריאות ביחס לבתי תפילה יש להנהיג רישום של משתתפים בתפילות וזאת לנוכח החובה המשתמעת מהצו ולפיה על על בית התפילה להודיע למשתתפים בדיעבד על המצאות של חולה קורונה מאומת באירוע או להעביר המידע לרשויות הבריאות.

לשאלות נוספות ניתן לפנות אל דני סאביץ' במייל danny@reform.org.il. תודתנו והערכתנו לדני.

נשמח לכל הערה, תוספת, הצעה או שיתוף ידע מצד הקהילות, מנהיגותן וצוותן.

בברכה,

צוות התנועה